1. FC Union Berlin

História

Počiatky klubu siahajú do roku 1906, kedy bol založený klub FC Olympia 06 Oberschöneweide. V roku 1909 došlo k zmene názvu klubu na SC Union 06 Oberschöneweide. Union patril v medzivojnovom období k lepším berlínskym klubom. V sezóne 1923 dokonca prehral vo finále vtedajšieho celonemeckého klubového šampionátu s Hamburgom, čím sa stal vicemajstrom Nemecka. Kvôli modrým dresom, ktoré hráči Unionu nosili, dostal klub prezývku „Schlosserjungs“, vo voľnom preklade „kovorobotníci“, keďže práve modré pracovné oblečenie bolo typické pre robotníkov z tovární z mestskej časti Berlína. Do dnešného dňa používajú fanúšikovia Unionu zvolanie „Eisern Union!“, teda železná únia. Po druhej svetovej vojne došlo k všeobecnému rozpusteniu spolkov a klubov, vrátane športových klubov, čo postihlo aj samotný Union. V roku 1945 tak de-facto zanikol pôvodný klub a zároveň v rovnakom roku vznikol nový klub SG Oberschöneweide, ktorý mal nadväzovať na tradíciu pôvodného klubu. Tento hral po vojne mestskú ligu s inými berlínskymi družstvami. V roku 1948 došlo k premenovaniu nového klubu na SG Union 06 Oberschöneweide. V sezóne 1949/50 berlínskej ligy skončil Union na druhom mieste a mal tak právo hrať v celonemeckej súťaži o nemecký titul. Vzhľadom na zhoršujúcu sa politickú situáciu a začiatok Studenej vojny však sovietski predstavitelia zakázali hráčom Unionu odcestovať do západnej časti Nemecka. Väčšina hráčov a trénerov následne ušla na Západ a vytvorila v západnej časti Berlína nový klub Sport-Club Union 06 Berlin. Týmto rozdelením v podstate v roku 1950 zanikol aj nový klub a v roku 1951 došlo k vytvoreniu ďalšieho nástupníckeho klubu pod názvom Union Oberschöneweide.

Tvorba nového klubu

Nástupníckemu klubu na západnej strane Berlína sa pomerne darilo a dokázal na svoje zápasy pravidelne prilákať veľké množstvá fanúšikov. Svoje zápasy preto musel hrávať dokonca na Olympijskom štadióne v Berlíne. Na druhej strane Berlína mal východný klub problémy, niekoľko krát zmenil svoj názov, najprv na Union Oberschöneweide (1950), BSG Motor Oberschöneweide (1951), SC Motor Berlin (1955), TSC Oberschöneweide (1957) a TSC Berlin (1963). V roku 1965 došlo k reforme športu vo Východnom Nemecku, vo Východnom Berlíne boli v tej dobe už dva kluby a nerátalo sa so vznikom tretieho. Napriek tomu v roku 1966 vznikol 1. Fußballclub Union Berlin, ktorý nadviazal opäť na tradíciu pôvodného klubu Union. Novovzniknutý 1. FC Union Berlin mal byť civilným náprotivkom berlínskeho klubu Berliner FC Dynamo, ktorý bol prepojený na východonemeckú políciu, no hlavne bol pod kontrolou neobľúbenej tajnej polície pod vedením ministra Ericha Mielkeho. 1. FC Union Berlin však zostával v tieni úspešnejšieho berlínskeho Dynama a pohyboval sa striedavo v prvej a druhej lige. Okrem úspechu v národnom pohári v roku 1968 neznamenal Union žiadny výraznejší úspech. Vo svojej skupine druhej ligy však pravidelne končil na prvom mieste a bojoval tak o postup do prvej ligy. Tu sa prejavovala aj politika predstaviteľov Východného Nemecka, ktorí uprednostňovali tzv. „elitné“ kluby ako berlínske Dynamo pred tzv. civilnými klubmi, ako bol Union, ktoré neboli prepojené na žiadny ozbrojený zbor. Poslednú sezónu vo východonemeckom futbale odohral Union v druhej lige, kde skončil tradične na prvom mieste vo svojej skupine. Toto umiestnenie oprávňovalo Union hrať v nasledujúcej sezóne v tretej najvyššej (západo) nemeckej súťaži.

Účinkovanie klubu v nemeckých súťažiach

Po zjednotení Nemecka hral Union 10 sezón tretiu najvyššiu súťaž, kde tri krát dokázal vyhrať svoju skupinu, pričom najhoršie umiestnenie bolo šieste miesto. Napriek úspechom na ihrisku sa dostavili finančné problémy. Práve z dôvodu nesplnenia licenčných podmienok kvôli finančným problémom nemohol Union postúpiť do 2. Bundesligy napriek tomu, že na začiatku 90tych rokov niekoľko krát svoju ligu vyhral. Postúpiť do druhej ligy sa Unionu podarilo konečne až v sezóne 2000/01, kedy opäť vyhral svoju skupinu tretej ligy a dokázal aj splniť licenčné podmienky potrebné pre postup vyššie. Sezóna 2000/01 sa zároveň zapísala ako najúspešnejšia v novodobej histórií klubu, keď sa v roku 2001 prebojoval Union až do finále nemeckého pohára, kde prehral až so Schalke 04. V nasledujúcej sezóne tak nastúpil dokonca v Pohári UEFA. V druhej lige strávil Union tri sezóny, kedy sa mu okrem poslednej pomerne darilo, keď skončil v prvej polovici tabuľky. Nasledovalo 5 rokov zostupov, kedy Union postupne klesol až do štvrtej najvyššej súťaže. Až od sezóny 2009/10 sa dokázal Union dostať do druhej ligy trvalejšie. V nej od tej doby podáva stabilne pomerne dobré výkony a v tabuľke sa pravidelne umiestňuje v hornej polovici tabuľky. V sezóne 2016/17 skončil Union Berlin na štvrtom mieste druhej ligy, iba 6 bodov od baráže o účasť v Bundeslige.

Štadión

Stadion An der Alten Försterei bol postavený už v roku 1920. Od začiatku na ňom hrali predchodcovia dnešného klubu. Poslednou rekonštrukciu prešiel v roku 2009 a v roku 2013 bol rozšírený, pričom aktuálna kapacita je 22 012 miest.

Rivalita a fanúšikovia

V podstate už od založenia klubu mu fandia predovšetkým ľudia z robotníckej triedy. Klub je vedený a vlastnený hlavne vlastnými fanúšikmi. Klub má 11 tisíc registrovaných členov. Klubovými prezývkami sú železo a železná únia, čo má pôvod v histórií klubu spojeného s miestnymi robotníkmi, ktorí mu fandili v minulosti. Union Berlin je v samotnom meste veľmi obľúbený a má pomerne veľkú základňu fanúšikov, čoho dôkazom je fakt, že v roku 2004 sa na záchranu klubu zložili práve jeho fanúšikovia. Historicky najväčším rivalom klubu je Berliner FC Dynamo. Fandenie Unionu tak bolo v minulosti brané ako istý spôsob opozície voči komunistickému režimu v krajine. Po zjednotení Nemecka vládli určitú dobu priateľské vzťahy s fanúšikmi berlínskeho klubu Hertha BSC, no v súčasnosti je Hertha BSC považovaná za hlavného rivala Unionu Berlin.

Farby a znak klubu

Pôvodné farby klubu boli modré, v dôsledku čoho dostal klub na začiatku svojej existencie aj svoju prvú prezývku spojenú práve s modrým oblečením robotníkov. Po vzniku klubu už v rámci komunistického Východného Nemecka sa farby klubu zmenili na červené a tieto zostali do dnes. V klubovom znaku je berlínsky medveď, ktorý je uprostred nápisu 1. FC Union Berlin.